Protokol nr. 2

om strukturomlægning af den tjekkiske stålindustri

1. Uanset artikel 87 og 88 i EF-traktaten anses statsstøtte, som Den Tjekkiske Republik fra 1997 til 2003 yder til bestemte dele af den tjekkiske stålindustri til strukturomlægningsformål, for at være forenelig med det fælles marked, forudsat at

- den periode, der er omhandlet i artikel 8, stk. 4, i protokol nr. 2 om EKSF-produkter til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side [1], er blevet forlænget indtil tiltrædelsen

- kravene er overholdt i den strukturomlægningsplan på grundlag af hvilken, ovennævnte protokol er forlænget og tiltrådt i perioden 2002-2006

- betingelserne i denne protokol er opfyldt, og

- der ikke er givet statsstøtte til strukturomlægning i den tjekkiske stålindustri efter tiltrædelsesdatoen.

2. Strukturomlægningen af den tjekkiske stålsektor, som beskrevet i de i bilag 1 opførte virksomheders individuelle forretningsplaner, skal på de i denne protokol omhandlede betingelser være tilendebragt senest den 31. december 2006 (i det følgende benævnt "udgangen af strukturomlægningsperioden").

3. Kun virksomheder, der står opført i bilag 1 (i det følgende benævnt "begunstigede virksomheder") er berettiget til statsstøtte under det tjekkiske stålstrukturomlægningsprogram.

4. En begunstiget virksomhed må:

a) hvis den fusionerer med en virksomhed, der ikke står opført i bilag 1, ikke videregive støtte, som er ydet til den begunstigede virksomhed

b) ikke overtage aktiver i en virksomhed, der ikke står opført i bilag 1, og som går konkurs i perioden op til den 31. december 2006.

5. I forbindelse med eventuel efterfølgende privatisering af en af de begunstigede virksomheder skal de betingelser og principper, der er fastlagt i denne protokol for rentabilitet, statsstøtte og kapacitetsindskrænkning overholdes.

6. Den samlede strukturomlægningsstøtte, der kan ydes til de begunstigede virksomheder skal fastlægges på grundlag af den godkendte tjekkiske strukturomlægningsplan og individuelle forretningsplaner, der er godkendt af Rådet. Støtten er dog i alle tilfælde i perioden 1997-2003 begrænset til et maksimumsbeløb på 14127425201 CZK. Af dette beløb modtager Nová Huť op til 5700075201 CZK, Vítkovice Steel op til 8155350000 CZK og Válcovny Plechu Frýdek Místek op til 292000000 CZK afhængig af betingelserne i den godkendte strukturomlægningsplan. Der kan kun ydes støtte én gang. Den Tjekkiske Republik må ikke yde den tjekkiske stålindustri nogen yderligere statsstøtte til strukturomlægningsformål.

7. Den Tjekkiske Republik skal i perioden 1997-2006 for færdige produkters vedkommende gennemføre en nettokapacitetsindskrænkning på 590000 tons.

Kapacitetsindskrænkningen måles kun på grundlag af permanent lukning af produktionsanlæg ved fysisk destruktion så anlæggene ikke kan istandsættes for igen at blive sat i drift. En konkurserklæring af en stålvirksomhed anses ikke for at være en kapacitetsindskrænkning.

Ovennævnte nettokapacitetsindskrænkning samt eventuelle andre kapacitetsindskrænkninger, som måtte anses for nødvendige i strukturomlægningsprogrammerne, gennemføres under overholdelse af tidsplanen i bilag 2.

8. Den Tjekkiske Republik fjerner senest ved tiltrædelsen alle handelsbarrierer på kulmarkedet i overensstemmelse med gældende fællesskabsret og gør det derved muligt for tjekkiske stålvirksomheder at få adgang til kul til verdensmarkedspriser.

9. Forretningsplanen for den begunstigede virksomhed Nová Huť skal gennemføres. Mere specifikt:

a) vil Vysoké Pece Ostrava-anlægget skulle underlægges Nová Huťs organisatoriske rammer ved erhvervelse af fuldt ejerskab. Der fastsættes en frist for denne fusion, og ansvaret for gennemførelsen placeres

b) vil strukturomlægningsindsatsen skulle koncentreres om følgende:

- Nová Huť udvikles fra at være produktionsorienteret til at være markedsorienteret, og der sikres større effektivitet i virksomhedsledelsen, herunder større omkostningstransparens

- Nová Huť reviderer sit produktprogram og går ind på markeder for produkter med en højere forarbejdningsgrad

- Nová Huť foretager de investeringer, der er nødvendige for på kort sigt at øge de færdige produkters kvalitet

c) vil der skulle gennemføres en strukturomlægning af arbejdskraften; produktiviteten skal inden den 31. december 2006, på grundlag af konsoliderede tal fra de pågældende begunstigede virksomheder, bringes på højde med produktiviteten inden for EU's stålindustri;

d) vil der senest ved tiltrædelsen skulle være opnået overensstemmelse med den relevante gældende fællesskabsret på miljøbeskyttelsesområdet, der skal bl.a. være foretaget de i forretningsplanen omhandlede nødvendige investeringer. I henhold til forretningsplanen vil der skulle foretages de nødvendige fremtidige IPPC-relaterede investeringer for at sikre overholdelse af direktiv 96/61/EF om integreret forebyggelse og bekæmpelse af forurening [2] inden den 1. november 2007.

10. Forretningsplanen for den begunstigede virksomhed Vítkovice Steel skal gennemføres. Mere specifikt:

a) vil Duo Mill skulle lukkes permanent senest den 31. december 2006. Hvis virksomheden skulle blive købt af en strategisk investor, gøres købekontrakten betinget af lukning senest på denne dato

b) vil strukturomlægningsindsatsen skulle koncentreres om følgende:

- et øget direkte salg og en øget indsats for at begrænse omkostningerne, da dette er af afgørende betydning for en mere effektiv virksomhedsledelse

- tilpasning til efterspørgslen på markedet og overgang til produkter med højere forarbejdningsgrad

- fremrykning af den foreslåede investering i produktion af sekundære stålprodukter fra 2004 til 2003, således at virksomheden kan konkurrere på kvalitet i stedet for på pris

c) vil der senest ved tiltrædelsen skulle være opnået overensstemmelse med den relevante gældende fællesskabsret på miljøbeskyttelsesområdet overholdes; der skal bl.a. være foretaget de i forretningsplanen omhandlede nødvendige investeringer, hvori indgår behovet for fremtidige IPPC-relaterede investeringer.

11. Forretningsplanen for den begunstigede virksomhed Valcovny Plechu Frýdek Místek (VPFM) skal gennemføres. Mere specifikt:

a) vil varmvalseværk nr. 1 og 2 skulle lukkes permanent inden udgangen af 2004

b) vil strukturomlægningsindsatsen skulle koncentreres om følgende:

- der foretages de investeringer, der er nødvendige for på kort sigt at øge det færdige produkts kvalitet

- der fokuseres på udnyttelse af de muligheder for væsentlige rentabilitetsforbedringer, der har kunnet konstateres (herunder strukturomlægning af arbejdskraften, omkostningsbegrænsninger, produktivitetsforbedringer og omlægning af arbejdskraften).

12. Eventuelle efterfølgende ændringer i den overordnede strukturomlægningsplan og de individuelle planer skal godkendes af Kommissionen og eventuelt af Rådet.

13. Gennemførelsen af strukturomlægningen skal ske i fuld åbenhed og på grundlag af sunde markedsøkonomiske principper.

14. Kommissionen og Rådet følger nøje gennemførelsen af strukturomlægningen og opfyldelsen af de i denne protokol omhandlede betingelser for rentabilitet, statsstøtte og kapacitetsindskrænkning før og efter tiltrædelsen indtil udgangen af strukturomlægningsperioden, jf. punkt 15 til 18. Med henblik herpå skal Kommissionen rapportere til Rådet.

15. Kommissionen og Rådet vil nøje følge de benchmarks, der vil blive anvendt i forbindelse med strukturomlægningen, og som er omhandlet i bilag 3.

16. I den løbende kontrol indgår en uafhængig evaluering, der skal foretages i 2003, 2004, 2005 og 2006. Kommissionens rentabilitetsprøve bliver et væsentligt element med henblik på at sikre, at der opnås rentabilitet.

17. Den Tjekkiske Republik skal samarbejde fuldt ud om alle kontrolordningerne. Mere specifikt:

- skal Den Tjekkiske Republik senest den 15. marts og den 15. september hvert år indtil udgangen af strukturomlægningsperioden forelægge Kommissionen halvårsrapporter om de begunstigede virksomheders strukturomlægning

- skal den første rapport være Kommissionen i hænde senest den 15. marts 2003 og den sidste senest den 15. marts 2007, medmindre Kommissionen træffer anden beslutning

- skal rapporterne indeholde alle de oplysninger, der er påkrævet for at følge strukturomlægningsprocessen samt kapacitetsindskrænkningen og -brugen, og fremlægge tilstrækkelige økonomiske oplysninger til, at der kan foretages en vurdering af, om de i denne protokol omhandlede betingelser og krav er opfyldt. Rapporterne skal mindst indeholde de oplysninger, der er anført i bilag 4, som Kommissionen forbeholder sig ret til at ændre på baggrund af de erfaringer, den gør under kontrolprocessen. Ud over de individuelle forretningsrapporter fra de i bilag 1 opførte virksomheder skal der også være en rapport om den tjekkiske stålsektors generelle situation, herunder den seneste makroøkonomiske udvikling

- skal Den Tjekkiske Republik sørge for, at de begunstigede virksomheder forelægger alle relevante oplysninger, som, under andre omstændigheder, kunne anses for at være fortrolige. Kommissionen skal sikre, at der, når den aflægger rapport til Rådet, ikke fremlægger virksomhedsspecifikke fortrolige oplysninger.

18. Kommissionen kan på ethvert tidspunkt beslutte at bemyndige en uafhængig konsulent til at evaluere kontrolprocessens resultater, foretage eventuelle nødvendige undersøgelser og aflægge rapport til Kommissionen og Rådet.

19. Hvis Kommissionen på grundlag af de i punkt 17 omhandlede rapporter konstaterer, at der er indtruffet betydelige afvigelser fra de økonomiske oplysninger, som rentabilitetsvurderingen er baseret på, kan den anmode Den Tjekkiske Republik om at træffe de nødvendige foranstaltninger til at styrke de pågældende begunstigede virksomheders strukturomlægningsforanstaltninger.

20. Hvis kontrollen viser,

a) at betingelserne for de i denne protokol omhandlede overgangsordninger ikke er opfyldt, eller

b) at de tilsagn, der er givet i forbindelse med forlængelsen af den periode, hvor Den Tjekkiske Republik som en undtagelse kan yde statsstøtte til strukturomlægning af sin stålindustri i henhold til Europaaftalen [3], ikke er opfyldt, eller

c) at Den Tjekkiske Republik i løbet af strukturomlægningsperioden har ydet supplerende uforenelig statsstøtte til stålindustrien i almindelighed og især til de begunstigede virksomheder,

finder de i denne protokol omhandlede overgangsordninger ikke anvendelse.

Kommissionen træffer de nødvendige foranstaltninger til at sikre, at virksomheder, der måtte være berørt, tilbagebetaler al støtte, der er ydet i modstrid med de i denne protokol fastlagte betingelser.

[1] EFT L 360 af 31.12.1994, s. 2.

[2] EFT L 257 af 10.10.1996, s. 26.

[3] EFT L 360 af 31.12.1994, s. 2.

--------------------------------------------------

BILAG 1

SELSKABER, DER MODTAGER STATSSTØTTE I HENHOLD TIL DEN TJEKKISKE REPUBLIKS STRUKTUROMLÆGNINGSPROGRAM FOR STÅLSEKTOREN

NOVÁ HUŤ, a. s.

Vratimovská 689

707 02 Ostrava-Kunčice

Den Tjekkiske Republik

VÍTKOVICE STEEL, a. s.

Ruská 2887/101

706 02 Ostrava — Vítkovice

Den Tjekkiske Republik

VÁLCOVNY PLECHU, a. s.

Křižíkova 1377

Frýdek — Místek

Den Tjekkiske Republik

--------------------------------------------------

BILAG 2

TIDSPLAN FOR KAPACITETSÆNDRINGER (NEDSKÆRINGER OG UDVIDELSER) [1]

Virksomhed | Anlæg | Kapacitetsændring (t pr. år) | Dato for produktionsændring | Dato for definitiv lukning |

Poldi Hütte | Valseværker V1-V8 | −120000 | 1.8.1999 | 31.5.2000 |

VPFM | Varmvalseværker nr. 1 & 2 | −70000 | 31.12.2004 | 31.12.2005 |

Vítkovice Steel | Duovalseværk | −130000 | 30.6.2006 | 31.12.2006 |

Nová Huť | Valseværk til fremstilling af forstærkede profiler — HCC | −600000 | 31.8.2006 | 31.12.2006 |

Nová Huť | Profilvalseværk | +330000 | 1.1.2007 | — |

| Netto kapacitetsændring | −590000 | | |

[1] Kapacitetsnedskæringer bør være definitive, jf. Kommissionens beslutning nr. 3010/91/EKSF (EFT L 286 af 16.10.1991, s. 20).

--------------------------------------------------

BILAG 3

BENCHMARKS I FORBINDELSE MED STRUKTUROMLÆGNINGEN OG KONTROL

1. Rentabilitet

Under hensyntagen til de særlige regnskabsregler, som anvendes af Kommissionen, skal enhver af de begunstigede virksomheder som minimum realisere et årligt bruttodriftsresultat beregnet som en andel af omsætningen (10 % for ikke-integrerede stålvirksomheder, 13,5 % for integrerede stålværker) og senest opnå et minimumsafkast af egenkapitalen på 1,5 % af omsætningen pr. 31. december 2006. Dette skal kontrolleres hvert år i perioden 2003-2006 i den uafhængige evaluering, der er omhandlet i protokollens punkt 16.

2. Produktivitet

Pr. 31. december 2006 skal der gradvis være opnået en samlet produktivitet, der er sammenlignelig med den produktivitet, som er opnået af stålindustrien i EU. Dette skal hvert år i perioden 2003-2006 kontrolleres i den uafhængige evaluering, der er omhandlet i protokollens punkt 16.

3. Omkostningsbegrænsninger

Der lægges særlig vægt på omkostningsbegrænsninger, da det er en af de centrale forudsætninger for rentabilitet. Disse implementeres i fuldt omfang i overensstemmelse med de begunstigede virksomheders forretningsplaner.

--------------------------------------------------

BILAG 4

VEJLEDENDE LISTE OVER KRÆVEDE OPLYSNINGER

1. Produktion og indvirkning på markedet

- den månedlige produktion af råstål, halvfabrikata og færdige produkter efter kategori samt efter produktsortiment

- solgte produkter, inklusive mængder, priser og markeder specificeret efter produktsortiment.

2. Investeringer

- specifikation af foretagne investeringer

- færdiggørelsesdato

- investeringsomkostninger, finansieringskilder og beløb på eventuel støtte i den forbindelse

- dato for eventuel støtteudbetaling.

3. Reduktion af arbejdsstyrken

- antal tabte arbejdspladser og tidsplan for nedlæggelse af arbejdspladser

- beskæftigelsesudviklingen i begunstigede virksomheder (idet der skelnes mellem direkte og indirekte beskæftigelse).

4. Kapacitet (for så vidt angår den samlede stålsektor i Den Tjekkiske Republik)

- dato eller forventet dato for ophør med produktion af den kapacitet udtrykt i MMP (MMP er den maksimalt mulige årlige produktion, der kan nås under normale arbejdsbetingelser), der skal lukkes, og beskrivelse heraf

- dato (eller forventet dato) for afvikling, jf. Kommissionens beslutning nr. 3010/91/EKSF om oplysninger fra virksomhederne inden for jern- og stålindustrien om deres investeringer [1], af det pågældende anlæg og nærmere oplysninger herom

- dato (eller forventet dato) for ibrugtagning af ny kapacitet og beskrivelse heraf

- udviklingen i Den Tjekkiske Republiks samlede kapacitet for så vidt angår råstål og færdige produkter efter kategori.

5. Omkostninger

- specificering af omkostninger og deres respektive udvikling tidligere og fremover, navnlig for så vidt angår omkostningsbesparelser på arbejdsstyrken, energiforbrug, omkostningsbesparelser på råvarer, reduktion af udstyr og eksterne tjenesteydelser.

6. Økonomiske resultater

- udvikling i udvalgte økonomiske nøgletal for at sikre, at der sker fremskridt i retning af større rentabilitet (de økonomiske resultater og nøgletal skal forelægges på en måde, der gør det muligt at sammenligne med virksomhedens økonomiske strukturomlægningsplan, og skal omfatte Kommissionens rentabilitetsprøve)

- omfanget af de økonomiske byrder

- specificering af og tidsplan for tildelt støtte

- specificering af og tidsplan for udbetaling af allerede tildelt støtte

- vilkår og betingelser for eventuelle nye lån (uanset kilde).

7. Privatisering

- salgspris og behandling af eksisterende passiver

- salgsprovenuets anvendelse

- salgsdato

- virksomhedens økonomiske situation på salgstidspunktet

- virksomhedens/aktivernes værdi på salgstidspunktet og anvendt vurderingsmetode.

8. Etablering af en ny virksomhed eller nye anlæg, der indebærer kapacitetsudvidelser

- den enkelte private eller offentlige deltagers identitet

- den nye virksomheds eller de nye anlægs finansieringskilder

- vilkår og betingelser for de private og offentlige aktionærers deltagelse

- den nye virksomheds ledelsesstruktur.

[1] EFT L 286 af 16.10.1991, s. 20.

--------------------------------------------------